ధోని కథ ముగిసిందా?
- భారత జట్టు ప్రణాళికల్లో లేని మహి
- సెలక్షన్‌ ప్రక్రియలో కనిపించని ప్రస్తావన
ఈ విషయాన్ని స్పష్టంగా చెప్పాను. ప్రపంచకప్‌ తర్వాత సెలక్షన్‌ కమిటీ ముందుకు సాగుతోంది. యువ తరతం జట్టులో కుదరుకునేందుకు అవకాశాలు కల్పిస్తున్నాం. ఎం.ఎస్‌ ధోనితో సెలక్షన్‌ కమిటీ మాట్లాడింది. సెలక్షన్‌ కమిటీ ప్రాధామ్యాలను వివరించింది. అందుకు మహి సైతం అంగీకరించాడు. యువ క్రికెటర్లతో సాగేందుకు సముఖత వ్యక్తం చేశాడు. సెలక్షన్‌ కమిటీ ఆలోచనలు ఏమిటో మా చర్యల ద్వారా స్పష్టంగా తెలియజేశాం. దేశవాళీలో ఆడటంతో ఫామ్‌ సాధించి తిరిగి జట్టులోకి రావటం, లేదా వీడ్కోలు నిర్ణయం అనేవి పూర్తిగా ఎం.ఎస్‌ ధోని వ్యక్తిగతం
- చీఫ్‌ సెలక్టర్‌ ఎమ్మెస్కే ప్రసాద్‌
నవతెలంగాణ క్రీడావిభాగం
భారత క్రికెటర్‌గా ఎం.ఎస్‌ ధోనికి రోజులు ముగిశాయా? 2019 ప్రపంచకప్‌ సెమీఫైనల్లోనే మహేంద్రుడు అంతర్జాతీయ వేదికపై చివరి ఇన్నింగ్స్‌ ఆడేశాడా? మెన్‌ ఇన్‌ బ్లూ జెర్సీలో దిగ్గజ క్రికెటర్‌ను మళ్లీ చూడలేమా? గత కొన్ని నెలలుగా అభిమానుల్లో, క్రికెట్‌ వర్గాల్లో వ్యక్తమవుతున్న ప్రశ్నలు ఇవి. ప్రత్యక్షంగానో, పరోక్షంగానో సీనియర్‌ సెలక్షన్‌ కమిటీ ఈ ప్రశ్నలకు సమాధానం ఇచ్చినట్టే కనిపిస్తోంది. 2019 ప్రపంచకప్‌ ముగిసిన తర్వాత ఎమ్మెస్కే ప్రసాద్‌ బృందం మూడు సిరీస్‌లకు భారత జట్టును ఎంపిక చేసింది. కరీబియన్‌ పర్యటనకు సైనిక సేవ కోసం ధోని స్వతహాగా దూరమయ్యాడు. స్వదేశంలో దక్షిణాఫ్రికాతో పరిమిత ఓవర్ల సిరీస్‌కు అందుబాటులో ఉన్నప్పటికీ జట్టులోకి ఎంపిక కాలేదు. తాజాగా బంగ్లాదేశ్‌తో టీ20 సిరీస్‌కూ ఎంపిక కాలేదు. ఎం.ఎస్‌ ధోనిపై వేటు వేశామని నేరుగా సెలక్షన్‌ కమిటీ చెప్పలేదు. అలాగని, మహి మళ్లీ జాతీయ జట్టు తరఫున ఆడతాడనే సంకేతం ఇవ్వలేదు. కానీ ఓ విషయం స్పష్టంగా తెలియజేసింది. జాతీయ జట్టు ప్రణాళికలు యువ తరంతో సాగుతున్నాయి, జట్టు ప్రణాళికల్లో ప్రస్తుతం యువ క్రికెటర్లు మాత్రమే ఉన్నారని కుండ బద్దలు కొట్టింది. అందుకే జాతీయ జట్టు తరఫున మహేంద్రసింగ్‌ ధోని కథ ముగిసిందనే మాట వినిపిస్తోంది.
అవకాశం ఉందా? : 2019 ప్రపంచకప్‌ విజయంతో ఎం.ఎస్‌ ధోని కెరీర్‌కు ఘనంగా వీడ్కోలు తీసుకుంటాడనే అభిప్రాయం వ్యక్తమైంది. ధోని బ్యాటింగ్‌ సామర్థ్యం, బౌలర్లపై ఆధిపత్య ధోరణిలో విప్లవాత్మక మార్పులు వచ్చాయి. క్రీజులో ధోనిని చూసి బౌలర్లు భయపడే పరిస్థితి ఇప్పుడు లేదు. అయినా, ప్రపంచకప్‌లో కెప్టెన్‌ కోహ్లికి ధోని అండ అవసరం. వికెట్ల వెనకాల మహి మాదిరి నైపుణ్యమున్న వికెట్‌ కీపర్‌ మరొకరు లేరు. దీంతో భిన్నాభిప్రాయాలు వ్యక్తమైనా.. 2019 ప్రపంచకప్‌ జట్టులో ధోని నేరుగా చేరాడు. ప్రపంచకప్‌ సెమీఫైనల్లో ధోని అర్ధ సెంచరీ సాధించినా, అనూహ్య రనౌట్‌తో ధోనితో పాటు వరల్డ్‌కప్‌ రేసు నుంచి భారత్‌ నిష్క్రమించింది. సెమీఫైనల్లో రనౌట్‌ తర్వాత ధోని భావోద్వేగానికి లోనయ్యాడు. దీంతో అదే మహి చివరి ఇన్నింగ్స్‌ అనే నిర్దారణకు వచ్చారు. ప్రపంచకప్‌ నుంచి స్వదేశానికి చేరుకున్న మహి నుంచి వీడ్కోలు ప్రకటన ఆశిస్తే.. ధోని సైనిక సేవలో నిమగమయ్యాడు.
రానున్న రెండేండ్లలో భారత్‌ రెండు ప్రపంచకప్‌లు ఆడాల్సి ఉంది. 2020 టీ20 ప్రపంచకప్‌ ఆస్ట్రేలియాలో జరుగనుంది. 2021లో భారత్‌ చాంపియన్స్‌ ట్రోఫీ (టీ20 ఫార్మాట్‌)కు ఆతిథ్యం ఇవ్వనుంది. క్రికెటర్‌గా తిరుగులేని విజయాలు సాధించిన ధోని వీడ్కోలు వేళ అపూర్వ విజయంతో వెళ్లాలనే యోచనలో ఉన్నట్టు సమాచారం. అందుకే 2020 టీ20 ప్రపంచకప్‌కు ధోని నేరుగా జట్టులోకి వస్తాడనే వాదన ఓ వైపు ఉంది. సెలక్షన్‌ కమిటీ ఇప్పుడు రిషబ్‌ పంత్‌పై ఫోకస్‌ పెట్టింది. విధ్వంసకర బ్యాట్స్‌మన్‌గా పంత్‌కు తిరుగులేదు. కానీ అతడి షాట్‌ సెలక్షన్‌, వికెట్ల వెనకాల పనితనంపై డ్రెస్సింగ్‌రూమ్‌ నుంచే తీవ్ర విమర్శలు వస్తున్నాయి. సెలక్షన్‌ కమిటీ రిషబ్‌ పంత్‌కు మద్దతుగా నిలిచినా.. డ్రెస్సింగ్‌రూమ్‌లో పరిస్థితి పూర్తి భిన్నంగా ఉంది. వచ్చే ఏడాది సెప్టెంబర్‌లోగా రిషబ్‌ పంత్‌ పరిణతి సాధించని పక్షంలో.. జట్టు మేనేజ్‌మెంట్‌ మరో ఆలోచన లేకుండా ఎం.ఎస్‌ ధోనిని ప్రపంచకప్‌ కోసం అడిగే అవకాశం మెండుగా కనిపిస్తోంది. కెప్టెన్‌ విరాట్‌ కోహ్లి సహా నూతన బీసీసీఐ అధ్యక్షుడు ఎం.ఎస్‌ ధోనితో సన్నిహిత సంబంధాలు కలిగి ఉన్నారు. కెప్టెన్‌గా, ఆటగాడిగా ధోని పట్ల గౌరవ భావం కలిగిన వారు డ్రెస్సింగ్‌రూమ్‌లో ఉండటం మహికి కలిసొచ్చే అంశం. అయితే, ఇదంత తేలికైన విషయమైతే కాదు.
ఐపీఎల్‌తో ముగిస్తాడా? : భారత కెప్టెన్‌గా ఎం.ఎస్‌ ధోని అనితర సాధ్యమైన విజయాలు సాధించాడు. ఐసీసీ చాంపియన్స్‌ ట్రోఫీ, టీ20 ప్రపంచకప్‌, వన్డే వరల్డ్‌కప్‌లను అందించాడు. ఐసీసీ ప్రధాన టోర్నీలను నెగ్గిన ఏకైక కెప్టెన్‌గా ధోనికి తిరుగులేని రికార్డుంది. ఇదే సమయంలో ఇండియన్‌ ప్రీమియర్‌ లీగ్‌ (ఐపీఎల్‌) రూపంలో ధోనిపై ఓ విమర్శ సైతం బలంగా వినిపిస్తుంది. భారత జట్టుతో ఆడినప్పుడు ఎన్నడూ సహనం కోల్పోని ధోని ఐపీఎల్‌లో చెన్నై సూపర్‌ కింగ్స్‌ తరఫున ఆవేశానికి లోనవటం మాజీ క్రికెటర్ల విమర్శలకు తావిచ్చింది. జార్ఖండ్‌ డైనమైట్‌గా భారత క్రికెట్‌లోకి వచ్చినా.. ఇప్పుడు చెన్నై వాసులు మహిని తలైవా అని ఆరాధిస్తున్నారు. తమిళనాట సినీ హీరోలు రజినీకాంత్‌, విజరు, అజిత్‌ స్థాయిలో ఎం.ఎస్‌ ధోనికి అభిమానులు ఉన్నారు. చెన్నై సూపర్‌ కింగ్స్‌ ప్రాక్టీస్‌ సెషన్‌కు సైతం స్టేడియం నిండిపోయే పరిస్థితి అక్కడ చూస్తున్నాం. అందుకే ఈ ఆదరణను దృష్టిలో ఉంచుకుని ఐపీఎల్‌లో చెన్నై సూపర్‌ కింగ్స్‌ తరఫున కెరీర్‌ను ముగించాలనే ఆలోచనలో ధోని ఉన్నాడనే గుసగుసలు వినిపిస్తున్నాయి. రెండేండ్ల నిషేధం తర్వాత ఐపీఎల్‌లోకి తిరిగి అడుగుపెట్టిన చెన్నై సూపర్‌ కింగ్స్‌ను ధోని చాంపియన్‌గా నిలిపాడు. ఈ ఏడాది ఫైనల్లో ఒక్క పరుగు తేడాతో ముంబయి ఇండియన్స్‌కు టైటిల్‌ను కోల్పోయాడు. ఇప్పటికప్పుడు వీడ్కోలుతో బ్రాండ్‌ విలువ సైతం తగ్గనుంది. దీంతో 2020 ఐపీఎల్‌ సీజన్‌లో చెన్నై సూపర్‌ కింగ్స్‌ తరఫున ఎల్లో జెర్సీలో మిస్టర్‌ కూల్‌ ముగిస్తాడని క్రికెట్‌ వర్గాలు అంచనా వేస్తున్నాయి. భారత క్రికెట్‌లో మరోసారి కనిపించే అవకాశం రోజు రోజుకూ క్షీణిస్తున్న దశలో ఎం.ఎస్‌ ధోని సీఎస్‌కే తరఫున వీడ్కోలుకే ఓటేస్తాడేమో చూడాలి.
మీ స్నేహితులకు రికమెండ్ చెయ్యండి